CELEX: 62018TN0496
Language: el
Date: 2018-08-17 00:00:00
Title: Υπόθεση T-496/18: Προσφυγή της 17ης Αυγούστου 2018 — OCU κατά Ενιαίου Συμβουλίου Εξυγίανσης (SRB)

1.10.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 352/45
            
         
      Προσφυγή της 17ης Αυγούστου 2018 — OCU κατά Ενιαίου Συμβουλίου Εξυγίανσης (SRB)
      (Υπόθεση T-496/18)
      (2018/C 352/55)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσα: Organización de Consumidores y Usuarios (OCU) (Μαδρίτη, Ισπανία) (εκπρόσωποι: E. Martínez Martínez και C. López-Mélida de Ramón, δικηγόροι)
      
         Καθού: Ενιαίο Συμβούλιο Εξυγίανσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την από 19 Ιουνίου 2018 τελική απόφαση («Final Decision») της Ομάδας Εξέτασης Προσφυγών του Ενιαίου Συμβουλίου Εξυγίανσης επί της κινηθείσας κατά του Ενιαίου Συμβουλίου Εξυγίανσης διαδικασίας 54/2017·
               
            
                  —
               
               
                  να καταδικάσει την «Ομάδα Εξέτασης Προσφυγών του Ενιαίου Συμβουλίου Εξυγίανσης» στα δικαστικά έξοδα.
               
            
         Λόγοι και κύρια επιχειρήματα
      
      Προς στήριξη της προσφυγής, η προσφεύγουσα προβάλλει τρεις λόγους:
      
                  1.
               
               
                  Πρώτος λόγος, που αντλείται από προσβολή του θεμελιώδους δικαιώματος του άρθρου 41, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης) και από παραβίαση της αρχής του σεβασμού του δικαιώματος άμυνας (δικαίωμα χρηστής διοικήσεως υπό την έκφανσή του ως δικαιώματος προσβάσεως σε έγγραφα για τη νόμιμη άσκηση του δικαιώματος άμυνας).
                  
                              —
                           
                           
                              Συναφώς, η προσφεύγουσα υποστηρίζει ότι η προσβαλλόμενη απόφαση με την οποία η Ομάδα Εξέτασης Προσφυγών δεν παρέχει πλήρη πρόσβαση στα έγγραφα τα οποία έχει στην κατοχή του το Ενιαίο Συμβούλιο Εξυγίανσης (SRB), η οποία πρόσβαση ζητήθηκε προκειμένου να ασκηθεί το νόμιμο δικαίωμα της άμυνας, στοιχειοθετεί σοβαρή προσβολή του θεμελιώδους δικαιώματος σε χρηστή διοίκηση, υπό τη διαλαμβανόμενη στο άρθρο 41, παράγραφος 2, του Χάρτη έκφανσή του ως δικαιώματος προσβάσεως σε έγγραφα, και παραβίαση της θεμελιώδους αρχής του κοινοτικού δικαίου περί σεβασμού του δικαιώματος άμυνας.
                           
                        
            
                  2.
               
               
                  Δεύτερος λόγος, που αντλείται από παράβαση των άρθρων που προβλέπουν εξαιρέσεις υπέρ του ορίου της εμπιστευτικότητας και του επιχειρηματικού απορρήτου όσον αφορά την πρόσβαση σε έγγραφα, όταν η αίτηση υποβάλλεται στο πλαίσιο της ενασκήσεως του δικαιώματος άμυνας και πραγματικής προσφυγής, οι οποίες εξαιρέσεις διαλαμβάνονται στο άρθρο 88 του κανονισμού (ΕΕ) 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων και τροποποιήσεως του κανονισμού (ΕΕ) 1093/2010 (ΕΕ 2014, L 225, σ. 1)· στο άρθρο 84 της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ 2014, L 173, σ. 190)· και στο άρθρο 53 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ 2013, L 176, σ. 338).
                  
                              —
                           
                           
                              Συναφώς, η προσφεύγουσα υποστηρίζει ότι η προσβαλλόμενη απόφαση, με την οποία η Ομάδα Εξέτασης Προσφυγών δεν παρέχει πλήρη πρόσβαση στα έγγραφα τα οποία έχει στην κατοχή του το SRB, προβαίνει σε εσφαλμένη εφαρμογή των εξαιρέσεων από τη γενικώς κατοχυρούμενη πρόσβαση στα έγγραφα οι οποίες προβλέπονται στα προπαρατεθέντα νομοθετικά κείμενα, δεδομένου ότι η εν λόγω πρόσβαση ζητείται στο πλαίσιο της ενασκήσεως του δικαιώματος άμυνας και πραγματικής προσφυγής.
                           
                        
            
                  3.
               
               
                  Τρίτος λόγος, που αντλείται από προσβολή του θεμελιώδους δικαιώματος του άρθρου 41, παράγραφος 2, του Χάρτη (δικαίωμα σε χρηστή διοίκηση υπό την έννοια της αιτιολογήσεως των πράξεων).
                  
                              —
                           
                           
                              Συναφώς, η προσφεύγουσα υποστηρίζει ότι η προσβαλλόμενη απόφαση, με την οποία η Ομάδα Εξέτασης Προσφυγών δεν παρέχει πλήρη πρόσβαση στα έγγραφα τα οποία έχει στην κατοχή του το SRB, στοιχειοθετεί σοβαρή προσβολή του προβλεπόμενου στο άρθρο 41, παράγραφος 2, του Χάρτη θεμελιώδους δικαιώματος σε χρηστή διοίκηση, στο μέτρο που δεν τηρεί το καθήκον αιτιολογήσεως των πράξεων.